દુનિયાને ચિંતા થાય કે ના થાય, ઉત્તર કોરિયાને પણ ચિંતા થઈ હોવી જોઈએ. ટ્રમ્પની આબરૂ એવી છે કે તે આવું કોઈ સાહસ કરી પણ નાખે. અમેરિકા પર દૂરથી મિસાઇલો ફેંકવાના હોય અને અમેરિકાના વિમાનો દૂરથી આવીને બોમ્બમારી કરવાના હોય ત્યાં સુધીનો સિનારિયો ઠીક છે, પણ અમેરિકન દળો દક્ષિણ કોરિયાની જમીન પર ઉતરે, જાપાનનો પણ સહયોગ હોય અને જમીન માર્ગે હુમલો થાય તો સિનારિયો બદલાઈ જાય. જાપાને દાયકા પછી ફરી લશ્કરી તાકાત જમાવવાનું શરૂ કર્યું છે. ઉત્તર કોરિયાની જૂની પેઢી જાપાની સેનાની તાકાતનો બૂરો અનુભવ ભૂલી નથી.